‘Ons kinders is pakdonkies’Foto: ambermb/pixabay Die kinders van vandag breek letterlik hul rûe om skool te gaan. Deesdae is dit nie snaaks vir ŉ skooltas om tot 20 kg te weeg nie en kenners waarsku dit kan langdurige gevolge vir kinders se liggaamlike ontwikkeling inhou. Terwyl ’n goeie skooltas vandag reeds ’n hoop geld kos, hou die tasse ook nie lank nie omdat dit gemaak is om slegs 8 kg te dra. “Ons kinders is pakdonkies,” het verskeie bekommerde ouers aan Maroela Media vertel. Volgens die ouers kla hul kinders gereeld oor rug- en skouerpyn ná ŉ skooldag en lyk hulle postuur kompleet soos ŉ “vraagteken” wanneer hulle die swaar tas van hul rûe afhaal. “My twee laerskoolkinders kan nie eers self hul tas uit die kattebak haal nie en ek moet help. Die tasse weeg tussen 15 kg en 20 kg. Dis ŉ baie groot probleem,” vertel Brendon Staniforth, ’n pa van Pretoria. “Ons koop tasse van by die R1 500, en dit is van die goedkoper tasse. Die tasse hou ook nie lank nie want dit is nie gemaak om so ŉ swaar vrag te dra nie.” Colette van der Merwe, die ma van ŉ gr. 10-leerder van ŉ hoërskool in Pretoria, sê haar dogter kla gereeld van rug‑ en skouerpyn en sy kan aan haar kind se postuur sien dat die swaar tas haar negatief beïnvloed. Nog ’n ma van Pretoria, Marna Roos, sê sy moes verlede jaar een van haar kinders na ŉ chiropraktisyn neem om die kind se rug weer in lyn te kry. Korttermyn- en langtermyngevolge Foto bloot ter illustrasie. (Foto: Anja van der Merwe/Maroela Media) Willem Dercksen, ’n biokinetikus van Mbombela (Nelspruit), sê hy het al ’n hele paar kinders behandel wat kla oor rugpyn weens swaar skooltasse wat hulle moet ronddra. Hy sê swaar skooltasse hou korttermyn- en langtermyngesondheidsimplikasies vir kinders in. “Swaar tasse kan ’n algemene swak postuur veroorsaak – omdat kinders vooroor buig onder die gewig van die tas. Kinders kan op die ergste selfs skoliose in die rug ontwikkel. Skoliose is ’n mediese toestand waar ’n mens se ruggraat ’n sywaartse kurwe ontwikkel,” verduidelik Dercksen. “Dit is veral nadelig vir laerskoolkinders omdat hul lywe nog soos ‘bamboesboompies’ is en steeds aan’t ontwikkel is. Die bamboesboom groei waarheen hy gedruk word en as die tas die rugstring in ’n rigting druk, groei die rugstring later skeef.” Op die lange duur kan die swaar gewig van die tas wat “in die kind se skelet insink”, veroorsaak dat kinders eendag op ’n vroeër ouderdom artritis in die rugstring ontwikkel of ander rugprobleme ervaar, sê Dercksen. “In 90% van gevalle waar pasiënte in hul 30’s of 40’s kla van rugpyn, kon ek vasstel dat ŉ swaar tas ’n rol daarin kon speel dat artritis vroeër inskop. Dit gebeur deurdat twee rugwerwels bo-op mekaar ingly – omdat dit van kleins af verkeerd gedruk word weens die swaar tas – wat dan veroorsaak dat artritis later in die rugwerwels kan ontwikkel.” Maar wat van diegene wat glad nie oor die gewig van hul tasse kla nie? Volgens Dercksen hang als van die kind self en sy of haar familie se genetika af. “Party kinders is van kleins af sportief en fiks of het goeie genetika en kom weg met ’n swaar tas. Ander is weer nie so gelukkig nie. Elke kind verskil.” Dercksen se raad is om van ŉ jong ouderdom af so goed moontlik na jou rug om te sien en goeie postuurgewoontes aan te leer. Wat staan ouers te doen? (Argieffoto: Leonie Bezuidenhout/Maroela Media) Dercksen sê die ideaal is dat kinders tasse met wieletjies kry wat hulle kan trek omdat dit geen gewig op die kind se skelet plaas wanneer die tas gesleep word nie. “Die kind gebruik net sy armspiere om die tas te sleep.” Indien die skool se beleid nie die sogenaamde “wieletjietasse” toelaat nie, moet kinders so ver as moontlik albei rugbande van die tas oor albei skouers dra, sê Dercksen. “Sonder dat jy dit besef, maak dit ’n groot verskil aan die gesondheid van jou rug omdat die gewig dan nie net op een skouer geplaas word nie.” Ortopediese tasse is ook ’n goeie opsie omdat dit ingeboude panele het wat die rug ondersteun en nie die werwelkolom stamp nie. Hy raai ook aan dat kinders hul tasse so lig as moontlik hou – waar moontlik. Roos sê dit help dat haar kinders sluitkassies by die skool het waarin hulle hul boeke kan bêre sodat hulle nie al hul boeke heeltyd saam met hulle hoef te dra nie. Van der Merwe noem egter dat die getal sluitkassies by haar kind se skool uiters beperk is. Staniforth se vrou, Leonora, meen inligting wat nodig is vir huiswerk behoort digitaal beskikbaar gestel te word, sodat swaar handboeke in die klaskamer gebêre kan word. “Iets soos Google Classroom, soos wat tydens die Covid-19-pandemie gebruik is, het goed gewerk.” Skole kan ook volgens haar maar huiswerk heeltemal afskaf. “Die kinders doen báie by die skool en die druk van deelname aan sport- en kultuuraktiwiteite beperk die tyd vir huiswerk.” Van der Merwe meen skole moet oorweeg om leerders ’n stel handboeke te gee wat hulle by die huis vir huis- en leerwerk kan hou en ’n stel handboeke in die klaskamer waaruit die kinders tydens klastyd kan werk.